Prokuratuur süüdistas Mohammadit (20) algselt raske tervisekahjustuse tekitamises, millega kaasnes oht inimese elule, ja tervisehäire, mis kestis vähemalt neli kuud. Kohtus esitati talle aga uus süüdistus valu ja tervisekahjustuste põhjustamises lähi- või sõltuvussuhtes toime pandud korduvas kehalises väärkohtlemises.

Kohtu all tunnistas mees ka ise, et lõi oma naist umbes 100 korda puust liisuga. Mees nägi, et see ajas naise nutma, mistõttu möönas ta, et tegi naisele haiget. Naise sõnul on mees tema suhtes varemgi vägivalda kasutanud.

Seega tunnistaski Mohammad kinniste uste taga peetud kohtuprotsessil end süüdi kergemas kuriteos ehk naise väärkohtlemises, kuid ei tunnistanud end süüdi raskemas kuriteos ehk naise elu ohtu panemises.

Kohus leidis, et mehe süü on tõendatud mõlemas kuriteos ja mõistis talle liitkaristuseks 10 aastat vangistust. Karistuse kandmise alguseks loetakse tänavu 8. märtsi, mil politsei mehe kinni pidas. Ka peab Mohammad tasuma menetluskulud.

Ostis poest puhastusbensiini

Kohtu jaoks oli kummastav kaitsja taotlus süüdistatav õigeks mõista, kuna mees ise kirjeldas, kuidas ostis poest puhastusbensiini ja sidus naise enne süütamist nelja rätikuga kinni. Seejärel valas ta naise keha ja riided bensiiniga üle, kallas bensiinist põrandale raja, esitas naisele paar küsimust ja süütas välgumihkli.

Kohtu hinnangul oli tegu ettekavatsetud. Samuti leidis kohtus tõendamist, et mees vaatas enne kuritegu inimeste süütamise teemalist filmi ja otsis internetist infot, kuidas naist karistada.

Kohus arvestas karistuse määramisel raskendavaid asjaolusid nagu perekondlik sõltuvus, alaealise juuresolek, kannatanu alandamine ja eriline julmus ning armukadedus kui madal motiiv. Samas arvestas kohus kergendava asjaoludena seda, et mees kahetses juhtunut ning ta on varem kriminaalkorras karistamata.

Kui mees täna kohtus tõlgi vahendusel oma karistusest kuulis, teatas ta araabia keeles, et tegu ei olnud tahtlik.

Kannatanu oli pärast kuritegu kokku viis kuud haiglas, milles kaks kuud oli ta koomas. Kokku tehti talle kuus operatsiooni. Kohtunik Merle Parts ütles otsuse väljakuulutamisel, et noore naise tervis ja nahk on jäädavalt rikutud.

Mehe kaitsja vandeadvokaat Alar Neiland ütles pärast kohtuotsuse väljakuulutamist, et läheb mehega vanglasse kohtuma ja koos langetavad nad otsuse, kas kaevata karistus edasi teise astme kohtusse. Apellatsiooniõiguse kasutamise soovist tuleb teatada kohtule seitsme päeva jooksul.

Vaata, mida rääkis Postimehele Põhja ringkonnaprokurör Anneli Lumiste:

Mis 7. märtsi õhtul juhtus?

Süüdistuse järgi pani kõigest toona veel 19-aastane Kovan ränga kuriteo toime 7. märtsi õhtul Tallinnas Majaka tänaval asuvas korteris, kus süütas 22-aastase süürlasest naise. Kannatanu viidi haiglasse raskete vigastustega.

Kuigi naise kehast koguni 70 protsenti oli saanud põletushaavu, suutsid meedikud tema elu päästa. Ränga kuriteo ajal viibis korteris ka paari toona kahe ja poole aastane laps.